《卦名寄芸叟》
宋代·孔平仲

小丰犹可喜，况此大有年。流庸已归妹，狱讼久萧然。

明圣临六已，吁俞萃群贤。乾坤协气满，井邑欢声连。

张公性谦静，玉节镇湘壖。茇舍富暇豫，铃斋恒昼眠。

万家人喜悦，邻壤蒙安全。譬如泰山云，益此涸辙泉。

我鄙无所解，昔随公得仙。超升已连帅，羁旅今华颠。

属郡损末理，邮筒贲新篇。坎坎我鼓腹，咸韶愧朱弦。

暌乖每自念，姤遇两何缘。野色小过雨，秋声渐号蝉。

园林凄剥落，楼观蔚腾骞。曳履烟景外，支颐岚翠前。

尝闻东晋士，多闻远师禅。盛世非否塞，微生自屯邅。

庐岳决遁去，老夫无妄言。迹同人间世，心鍊鼎中铅。

流俗若飞蛊，困途多堕鸢。相需缑岭上，一比洪崖肩。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。